CELEX: 62008TN0358
Language: sk
Date: 2008-09-03 00:00:00
Title: Vec T-358/08: Žaloba podaná 3. septembra 2008 – Španielsko/Komisia

25.10.2008   
            
            
               SK
            
            
               Úradný vestník Európskej únie
            
            
               C 272/45
            
         Žaloba podaná 3. septembra 2008 – Španielsko/Komisia
   (Vec T-358/08)
   (2008/C 272/88)
   Jazyk konania: španielčina
   Účastníci konania
   
      Žalobca: Španielske kráľovstvo (v zastúpení: J. Rodríguez Cárcamo)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie K(2008) 3249 z 25. júna 2008 o znížení podpory poskytnutej z Kohézneho fondu na projekt č. 96/11/61/018 – „Sanácia Zaragozy“,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Táto žaloba smeruje proti rozhodnutiu znížiť finančnú pomoc, ktorú Komisia pôvodne poskytla rôznym projektom, ktoré sú súčasťou troch fáz „Projektu sanácie Zaragozy“. Uvedené rozhodnutie predstavuje finančnú opravu vo výške 25 % spolufinancovanej čiastky pre druhú a tretiu fázu predmetného projektu, čo predstavuje povinnosť vrátiť 3 106 966 eur. Komisia sa nazdáva, že mestský úrad v Zaragoze porušil právne predpisy Spoločenstva v oblasti verejného obstarávania tým, že umelo rozdelil stavebné práce a neuverejnil verejné zákazky v Úradnom vestníku Európskej únie v súlade so smernicou Smernica Rady 93/38/EHS zo 14. júna 1993 o koordinácii postupov verejného obstarávania subjektov pôsobiacich vo vodnom, energetickom, dopravnom a telekomunikačnom sektore, a obmedzil sa na ich uverejnenie v Úradnom vestníku autonómnej oblasti Aragón.
   Na podporu svojich žalobných návrhov žalobca uvádza:
   
               —
            
            
               porušenie článku H prílohy II nariadenia Rady (ES) č. 1164/94 zo 16. mája 1994, ktorým sa zriaďuje kohézny fond v spojení s článkom 14 ods. 13 smernice 93/38/EHS. V tomto zmysle sa žalobca nazdáva, že žalovaná sa dopustila zjavného nesprávneho posúdenia základného pojmu „stavebné práce“, keď popiera existenciu technických a ekonomických rozdielov medzi jednotlivými projektmi, pretože podľa nej bol opis prác, ktoré mali byť vykonané, podobný a sleduje tú istú ekonomickú funkciu: celkové zlepšenie siete v prospech užívateľov. Naopak predmetné zákazky sa týkajú technicky rozdielnych stavebných prác s jasne odlíšenými technickými funkciami, ktorých vykonanie si vyžaduje rôzne technické znalosti,
            
         
               —
            
            
               porušenie zásady legitímnej dôvery a doktríny vlastných aktov v rozsahu, v akom Komisia schválila projekty tak, ako jej boli predložené, a pretože tak pôvodná žiadosť z roku 1996, ako aj neskoršia žiadosť z roku 1997 obsahovali popis všetkých projektov tvoriacich každú fázu, ako aj výslovnú zmienku, že nie je potrebné uverejniť oznámenie o vyhlásení verejného obstarávania v Úradnom vestníku Európskych spoločenstiev,
            
         
               —
            
            
               nedostatočné odôvodnenie napadnutého rozhodnutia,
            
         
               —
            
            
               premlčanie aktov Komisie v súlade s článkom 3 nariadenia Rady č. 2988/95 z 18. decembra 1995 o ochrane finančných záujmov Európskych spoločenstiev,
            
         
               —
            
            
               preklúzia konania v súlade s článkami H.2 prílohy II nariadenia č. 1164/94 a článku 18 nariadenia Komisie (ES) č. 1362/2002 z 29. júla 2002, ktorým sa stanovujú vykonávacie opatrenia nariadenia Rady (ES) č. 1164/94 týkajúce sa systémov riadenia a kontroly, a postup pre finančné úpravy pomoci poskytnutej z Kohézneho fondu.
            
         Subsidiárne sa žalobca odvoláva na porušenie zásady proporcionality.